1959 йылда О. Н. Веселовский Новосибирск электротехника институтының электротехниканың теоретик нигеҙҙәре кафедраһы доценты вазифаһына һайлана һәм Новосибирскиға күсә. Олег Николаевичтың артабанғы бөтә хеҙмәт эшмәкәрлеге Новосибирск электротехника институты (хәҙер Новосибирск дәүләт техник университеты) менән бәйле. 1959—1964 йылдарҙа энергетика факультеты деканы вазифаһында эшләй, ә 1965 йылдан 1974 йылға тиклем — уҡыу эштәре буйынса проректор вазифаһын башҡара. 1963 йылда О. Н. Веселовский дөйөм электротехника кафедраһын ойоштора һәм 30 йыл дауамында уның мөдире була. 1981 йылда «Низкоскоростные линейные электродвигатели» темаһына докторлыҡ диссертацияһы яҡлай. Техник фәндәр докторы ғилми дәрәжәһенә лайыҡ була, ә 1982 йылда — профессор ғалим дәрәжәһе ала.